આ વિશે મિડ-ડેના એક વાચકે મિડ-ડે LOCALને કહ્યું હતું કે ‘હાલમાં આતંકવાદ વધી રહ્યો છે એવામાં આવાં ખ્યાતનામ મંદિરો જેવાં સ્થળોને પહેલાં ટાર્ગેટ કરવામાં આવે છે. એ સમયે લાખો લોકોના જીવ જોખમમાં મુકાય છે. આવી ઘટનાઓને ટાળવા માટે મંદિર ફરતે જડબેસલાક સુરક્ષા-વ્યવસ્થા ગોઠવાયેલી છે તેમ જ મંદિરના રક્ષણ માટે મોટી વૉલ પણ ચણવામાં આવી છે. તેમ છતાં મંદિરની આજુબાજુની ગલીઓમાં આડેધડ ટૂ-વ્હીલરો પાર્ક થતાં હોવાને કારણે સુરક્ષા ખોરવાઈ રહેલી જણાય છે. આ બાબતે અધિકારીઓએ ધ્યાન આપવું જોઈએ, જેથી કોઈ નાની અથવા મોટી ઘટના ઘટતી અટકાવી શકાય. સુરક્ષા-કર્મચારીઓની પરવાનગીથી અમુક વાહનોને મંદિરની પાસે ઊભાં રાખવામાં આવે છે. એ સમયે આ વિસ્તારમાં લોકોના જીવ પર જોખમ તોળાતું હોય એવું લાગે છે. ભક્તોની ભારે ભીડને કારણે ગલીઓમાં પાર્ક થતાં ટૂ-વ્હીલરોને કારણે સાંકડી ગલીમાં ભીડ થાય છે અને અગવડ પડે છે. આવા વિસ્તારોમાં ઍમ્બ્યુલન્સ જઈ શકતી નથી એવી હાલત હોય છે.’